Sent lørdag aften blev en far og søn fra Frederikshavn kørt ned på åben gade. De to kom - efter en tur i byen - gående ad gågaden Danmarksgade, men da de krydsede Tordenskjoldsgade blev traveturen afbrudt på en ganske voldsom måde. - Sønnen går forrest, og et par meter bag ham går hans far. I krydset kommer der pludselig en sort BMW, som påkører den 35-årige søn, der bliver kastet op på kølerhjelmen, fortæller Carsten Kjær fra lokalpolitiet i Frederikshavn. Den 35-årige kørte sammen med bilen videre over knap 20 meter. Da bilen så bremsede røg den 35-årige - og vinduesviskeren, som han holdt fast i - af og landede på gaden. - Faren havde, efter eget udsagn, nået at banke på bilens siderude, da hans søn blev ramt, så da sønnen var blevet smidt af, bakkede bilen og kørte faren ned, fortæller Carsten Kjær videre. Efterfølgende kørte bilen fra stedet mod vest. Slap med flækket øjenbryn En ambulance, der blev sendt til stedet kunne konstatere, at de 35-årige søn var sluppet fra uheldet uden skader. Faren derimod havde, da han blev kørt ned, slået hovedet og flækket et øjenbryn. Det blev behandlet med et plaster, og de kunne begge gå fra stedet. Godt 40 minutter efter påkørslen traf politiet den sorte BMW. I den sad to frederikshavnere på henholdsvis 19 og 21 år, som efter at være blevet anholdt erkendte, at de havde påkørt de to mænd. Efter endt afhøring blev de begge løsladt. De er nu sigtet for grov vold. De to var ikke påvirket af alkohol, men politiet har udtaget blodprøve af dem begge for at kunne fastslå om de var påvirket af narkotika. Hvor hurtigt bilen kørte, da de påkørte de to mænd, ved Carsten Kjær ikke, men han formoder ikke, det hastigheden har været specielt høj, når man tager de begrænsede skader i betragtning. - Hvis de havde kørt hurtigt, havde den 35-årige haft nogle voldsomme skader, men det betyder ikke, at det ikke er alvorligt. At man på den måde bruger en bil til at gøre vold på andre er meget alvorligt, siger Carsten Kjær.

Referat:
Først blev en 35-årig mand kørt ned og kastet op på bilens kølerhjelm. Efterfølgende bakkede bilen og kørte hans far ned.